AFRIKAANSE OPSOMMING: Hierdie tesis dra die ontwikkeling voor van ‘n vlug-beheerstelsel (VBS) vir ’n onbemande, onaangedrewe valskerm-sweeftuig (parafoil), asook die integrasie daarvan met ’n bestaande stelsel. Die projek is in samewerking met ’n span van die Universiteit van Kaapstad (UCT) uitgevoer. Die VBS se hoof doel is om die sweeftuig outonoom vanaf ’n arbitrêre beginpunt na ’n gewensde landingsteiken te lei. ’n Nie-lineêre 8 grade van vryheid sweeftuig model deur C. Redelinghuys is in die MATLAB Simulink omgewing geïnkorporeer. Die nie-lineêre model is numeries gelineariseer om ’n lineêre model te verkry, waarna die natuurlike gedrag van die tuig geanaliseer is. ’n Swak gedempte laterale draai ossillasie van die loonvrag is geïdentifiseer. Die VBS is opgedeel in stabiliteitstoevoeging, beheer en leiding. ’n Giertempo-demper (yaw rate damper) is as stabiliteitstoevoeging om die loonvrag ossillasie kunsmatig te demp, voorgestel. ’n Giertempo-beheerder is ontwerp met die klem op ’n vinnige reaksie terwyl die opwekking van die loonvrag ossillasie terselfdetyd verhoed word. Daarna is ’n bestaande metode vir trajekvolging geïmplementeer. Outonome padbeplanning en oorhoofse vlugplan logika is ontwikkel, insluitend ’n energie-bestuur (EB) metode, om van oortollige hoogte ontslae te raak, asook ’n terminale leiding (TL) metode. Die TL fase verwys na die finale draai voor landing en is die laaste kans om die landingsakkuraatheid te beïnvloed. ’n Bestaande TL algoritme is geïmplementeer wat ’n optimale trajek genereer en in staat is om vir wind en ander versteurings te kompenseer deur die trajek deurgaans te herbeplan. Die VBS is op bestaande avionika geïmplementeer, met die sweeftuigstelsel geïntegreer en met behulp van hardeware in die lus (HIL) simulasies geverifieer. Vlugtoetse is voorgedra, maar is egter beperk tot radio beheer vlugte wat die korrekte integrasie van die avionika en die voertuig toets, asook ’n beperkte aantal voormalige VBS toetse.